el el el el el id el el el el el el el el el el it el el el el el el el el el el el el el el el en en el el el el el el el el el en el el zh el el zh el el en el el en el el el
Ωραία η κουβέντα και η συζήτηση περί δημοψηφίσματος. Έχουν το αλάτι και πιπέρι της προπαγάνδας, έχουν το  άρωμα της γεύσης της δημαγωγίας, άλλοι τα παίρνουν στα σοβαρά διότι έτσι τους βολεύει, άλλοι διαφωνούν είτε γιατί βλέπουν μακρύτερα, καθαρότερα και για λόγους αντίδρασης.
Αλλά η ουσία είναι μια.
Το δημοψήφισμα γίνεται όταν υπάρχει βούληση της εκάστοτε κυβέρνησης, συναίνεση της εκάστοτε  αντιπολίτευσης και δυναμική απόφαση του  λαού που διακρίνει ότι δεν μπορεί να λύσει τα προβλήματα του με άλλο τρόπο.
Τα δημοψηφίσματα γίνονται  κυρίως για εθνικά θέματα.
Αλλά όχι μόνο. Τώρα αν για ψύλλου πήδημα θέλουν να γίνει δημοψήφισμα για να εξυπηρετηθούν κόμματα, ηγέτες, συνδικαλιστές και κυρίως τα διαπλεκόμενα συμφέροντα, τότε αυτό το δημοψήφισμα είναι πλαστό, δεν εξυπηρετεί, δεν προστατεύει, αποπροσανατολίζει το λαό και ενισχύει τον εκάστοτε πολιτικό διχασμό.
Θυμάμαι το δημοψήφισμα που έγινε για τη βασιλευομένη και την αβασίλευτη δημοκρατία με την επάνοδο του Εθνάρχη Καραμανλή μετά τη χούντα που ο λαός αποφάσισε ή επιβεβαίωσε αυτό που έκανε η χούντα των συνταγματαρχών να διώξει το βασιλιά  και τυπικά με ένα πλαστό δημοψήφισμα του ΝΑΙ και του ΟΧΙ της εποχής εκείνης πράγμα που δεν μπορούσαν να κάνουν οι  δημοκρατικές κυβερνήσεις  πριν από το πραξικόπημα. Και το οποίο επιβεβαίωσε ξανά  ο λαός με την επάνοδο του Καραμανλή σαν να έλεγε ότι συμφωνεί έμμεσα, άμεσα πλην σαφώς με το πρώτο στημένο δημοψήφισμα της Χούντας του ΝΑΙ και του ΟΧΙ (ναι στον Παπαδόπουλο όχι στον Βασιλιά).
Τώρα αν σήμερα, μετά τον θάνατο της μεταπολίτευσης, επανέρχεται το σκεπτικό του δημοψηφίσματος με την στήριξη της αξιωματικής αντιπολίτευσης και άλλων αριστερών γιαλαντζί κομμάτων, σήμερα για τη ΔΕΗ, αύριο μπορεί να προταθεί για την αγορά του Ελληνικού, με ΝΑΙ ή ΟΧΙ, μεθαύριο για την εξόρυξη πετρελαίου  από ξένες εταιρίες, αντιμεθαύριο για τη συνύπαρξη στο Αιγαίο με τους Τούρκους ή και κατάργηση των συνόρων, τότε τρέχα γύρευε να βρεις άκρια ποιοι θέλουν το δημοψήφισμα,  γιατί το θέλουν και ποιους εξυπηρετεί όλη αυτή η ιστορία. Γιατί έχουμε και τον ξένο παράγοντα  ο οποίος, δυστυχώς για μας, εγκρίνει, αποφασίζει, διατάσσει  πριν από μας για μας.  Εν προκειμένου  όμως, για να μη λέμε πολλά και διάφορα που δεν ενημερώνουν ή δεν μορφώνουν  το λαό αλλά τον προβληματίζουν, το θέμα είναι ποιος ή ποιοι θέλουν αυτό το δημοψήφισμα σήμερα ή το τυχόν άλλο αύριο.
Επειδή λοιπόν  ο ΣΥΡΙΖΑ θέλει την εξουσία και στόχος και σκοπός είναι να πέσει η κυβέρνηση, αυτή η μνημονιακή κυβέρνηση ΠΑΣΟΚ και ΝΔ και επειδή μαζεύτηκαν όλα τα ρετάλια ή απομεινάρια του ΠΑΣΟΚ  μαζί με την πλατφόρμα μιας κάποιας αριστεράς και άλλοι αποδιοπομπαίοι οπαδοί και ψηφοσυλλέκτες της γιαλαντζί αριστεράς, αυτό σημαίνει λοιπόν ότι πρέπει να γίνει δημοψήφισμα για να πιστέψει ο κοσμάκης ότι θα έρθει η λαϊκή κυριαρχία; Δηλαδή ότι θα αποφασίζει και θα διατάσσει ο λαός; Και δεν ξέρουν οι νοήμονες πολίτες και οι εναπομείναντες πατριώτες  της χώρας αυτής ότι ο λαός δεν αποφασίζει και δεν διατάσσει πλέον, από τη στιγμή που οι κουμανταδόροι του συστήματος αποφασίζουν πριν από μας για  μας; Δεν ξέρουν ότι για να ληφθεί μια απόφαση από την εκάστοτε κυβέρνηση, όποια και να είναι (σήμερα είναι ο Σαμαράς αύριο μπορεί να  είναι ο Τσίπρας) ότι δεν μπορεί να κάνει τίποτα αν δεν πάρει εντολή και κατεύθυνση από την Ευρώπη  και τους κουμανταδόρους  της Γερμανίας; Δεν γνωρίζουν οι Έλληνες ψηφοφόφοι, οι συνδικαλιστές, οι οποίοι έχουν και το μεγαλύτερο σφάλμα στην όλη ιστορία, οι πολιτικοί όλων των παρατάξεων και όλων των αποκλίσεων, ότι όταν χρωστάς  πρέπει να ξοφλήσεις πρώτα για να μπορείς να ορθώσεις λόγο και ανάστημα;
Και επίτηδες οι δανειστές μας δεν θέλουν να ξεχρεώσουμε για να μας κρατάνε στο χέρι και να είναι κουμανταδόροι της χώρας αλλά παράλληλα θέλουν και τα λεφτά τους να μην χαθούν και τα παίρνουν σιγά- σιγά μα σταθερά και μια ωραία πρωία θα πάρουν τα πάντα στη χώρα αυτή, θα ελέγχουν τα πάντα αφού εμείς δεν μπορούμε να τα βγάλουμε πέρα. Εάν πέσει αυτή η κυβέρνηση η μνημονιακή, που θα οφείλεται και πάλι  στο ΠΑΣΟΚ γιατί σήμερα ο Βενιζέλος συγκυβερνά με τον Σαμαρά αλλά βλέποντας την άνοδο του ΣΥΡΙΖΑ το παίζει και κεντροαριστερός για να βρίσκεται πλησιέστερα προς την εξουσία και ανεβεί ο ΣΥΡΙΖΑ, υπάρχει κανένας πολίτης ο οποίος πιστεύει ότι θα αλλάξει τίποτα; Αφού οι κουμανταδόροι επαναλαμβάνω είναι ξένοι. Αφού αυτοί μας κατευθύνουν, αφού αυτοί αποφασίζουν και διατάσσουν  ή θα κάνουν τον ΣΥΡΙΖΑ να πάει με αυτούς ή  θα ρίξουν το ΣΥΡΙΖΑ να έρθει κάποιος άλλος.
Επομένως τι νόημα έχει το δημοψήφισμα για τη ΔΕΗ τι νόημα θα έχει ένα άλλο δημοψήφισμα όταν ξέρουμε από την ιστορία ότι κάτι τέτοια οι έμποροι των εθνών είτε λέγονται συνδικαλιστές, είτε λέγονται σοσιαλιστές, είτε λέγονται νεοφιλελεύθεροι και δημοκράτες τα γράφουν στα παλιά των υποδημάτων τους όταν έχουν μαζί τους τη δύναμη του χρήματος και τη δύναμη των όπλων; Πιο κομψά, πιο ευγενικά ή πιο πολιτικά: Όταν έχουν μαζί τους την εκάστοτε δημοκρατία της δικτατορίας ή την εκάστοτε δικτατορία της δημοκρατίας.  Και τι να κάνει ο κοσμάκης θα μου πείτε αγαπητοί φίλοι αναγνώστες; Να γίνουμε όλοι ραγιάδες, να περιμένουμε το κισμέτ, τη μοίρα μας και να μην μπορούμε να ορθώσουμε φωνή  και  ανάστημα  σε όσους αποφασίζουν πριν από μας για μας;
Το είπαμε και άλλοτε,  το επαναλαμβάνουμε και σήμερα και ελπίζουμε να γίνει κατανοητό. Αντί να φαγωνόμαστε μέσα και έξω από τη βουλή με τα κόμματα και τα πρόσωπα που δεν εκφράζουν πλέον τίποτα, γιατί ούτε ιδεολογίες υπάρχουν, ούτε οι ηγέτες είναι πατριώτες, ο μόνος τρόπος, η μόνη σωστή αντίδραση, η μόνη ενέργεια, πέρα από τα δημοψηφίσματα και τις ίντριγκες είναι το «δουλειά, δουλειά, δουλειά και χωρίς Κότσο βασιλιά». Δηλαδή κυβέρνηση εθνικής ενότητας, που όλοι θα δουλεύουν και δεν θα κοιτάζουν τι ψήφους θα πάρουν, όλοι θα βρίσκονται στην εξουσία αλλά θα φοβούνται ότι αν δεν κάνουν καλά τη δουλειά τους ο λαός θα τους ανατρέψει και θα πάψουν να το παίζουν περίεργα, εντυπωσιακά και ανευθυνο-υπεύθυνα οι διάφοροι αριστεροί, δεξιοί, κεντρώοι με τις περικοκλάδες τους. Όταν όλοι είναι στην εξουσία και αντιπολίτευση είναι ο λαός, τότε μόνο θα σωθεί η χώρα από τους φαύλους πολιτικούς και από τον ξένο παράγοντα.